ΠΑΝΗΓΥΡΙΚΗ ΣΥΝΟΔΟΣ ΕΡΓΑΣΙΑΣ ΤΗΣ ΠΑΓΚΥΠΡΙΑΣ ΟΛΟΜΕΛΕΙΑΣ ΤΗΣ ΚΥΠΡΙΑΚΗΣ ΠΑΙΔΟΒΟΥΛΗΣ
ΤΕΤΑΡΤΗ 23 ΝΟΕΜΒΡΙΟΥ 2016 – 10.00πμ – 13.00μμ
ΒΟΥΛΗ ΤΩΝ ΑΝΤΙΠΡΟΣΩΠΩΝ – ΛΕΥΚΩΣΙΑ
Επαρχιακή Κοινοβουλευτική Ομάδα Πάφου

***ΘΕΜΑ: Πόσο οι εισηγήσεις των παιδιών ακούγονται και/ή εισακούγονται από το Κράτος***

***Αξιολόγηση των εισηγήσεων της ΕΚΟ Πάφου (2011-2015)***

Έντιμε κύριε Πρόεδρε της Βουλής,

Κύριοι Βουλευτές,

Κύριοι εκπρόσωποι της ΠΣΕΠΕΠ,

Συνάδελφοι Παιδοβουλευτές,

Κυρίες και Κύριοι,

Η Παιδοβουλή είναι ένας θεσμός που  δίνει την δυνατότητα στα παιδιά να εκφράζουν την άποψή τους σε θέματα που τους αφορούν άμεσα, να καταθέτουν εισηγήσεις και ταυτόχρονα να αποδεικνύουν έμπρακτα ότι είναι ικανά να συμβάλλουν και αυτά στο κοινωνικό γίγνεσθαι. Το γεγονός ότι μας έχει δοθεί η ευκαιρία να συμμετέχουμε ως Παιδοβουλευτές Πάφου, μας χαροποιεί ιδιαίτερα διότι μέσω αυτού του θεσμού καταφέραμε να προβάλουμε τις ανάγκες  της γενιάς μας και με τις εισηγήσεις μας μπορούμε να βοηθήσουμε στην επίλυση προβλημάτων που αφορούν τα παιδιά. Βρισκόμαστε σήμερα εδώ για να παρουσιάσουμε τις τρεις πιο σημαντικές, κατά την γνώμη μας, προτάσεις που έχουμε καταθέσει ως ΕΚΟ Πάφου με σκοπό να εξετάσουμε, εάν κάποιες από αυτές υλοποιήθηκαν και αν όχι, να σας τονίσουμε ότι θα θέλαμε να προωθηθούν άμεσα, διότι πιστεύουμε ότι μπορούν να βελτιώσουν τη ζωή  κάθε παιδιού.

Οι εισηγήσεις οι οποίες θεωρούμε ότι πρέπει να υλοποιηθούν είναι οι εξής:

1. Στην Έκθεση ΕΚΟ Πάφου, 6ης θητείας, 2013: «Η Οικονομική Κρίση και οι επιπτώσεις της στην Εκπαίδευση», πιστεύουμε ότι είναι σημαντική η εισήγηση για την ενίσχυση του ρόλου των εκπαιδευτικών ψυχολόγων για την ουσιαστική στήριξη των μαθητών και πως τα σχολεία πρέπει να έχουν εξειδικευμένο προσωπικό που θα βοηθά, θα στηρίζει και θα εμψυχώνει τα παιδιά, όσον αφορά οικονομικής φύσεως δυσκολίες, οικογενειακά προβλήματα, προβληματισμούς, με σκοπό να βελτιωθεί η ψυχολογία τους και να αναπτερωθεί το ηθικό τους μέσα και έξω από την τάξη.

Η οικονομική κρίση αποτελεί ένα τεράστιο πρόβλημα το οποίο επηρεάζει άμεσα τα παιδιά και ιδιαίτερα τα άπορα. Οι άποροι μαθητές κυρίως πρέπει να στηρίζονται ψυχολογικά μιας και δεν έχουν την αυτοπεποίθηση που πρέπει να έχουν.

Γι αυτό το λόγο πρέπει να διασαφηνιστεί και ο ρόλος του Συμβούλου στα σχολεία. Κατά την άποψή μας, θα πρέπει να υπάρχει ένας εκπαιδευτικός ψυχολόγος που θα αναλαμβάνει αποκλειστικά και ουσιαστικά να στηρίξει ψυχολογικά τους μαθητές και ένα άτομο εξειδικευμένο αποκλειστικά στη σωστή καθοδήγηση και ενημέρωση για επαγγέλματα με προοπτική και σίγουρη επαγγελματική κατάρτιση.

Υπάρχουν ήδη κάποιοι Σύμβουλοι στα σχολεία μας, αλλά θεωρούμε ότι αδυνατούν να φέρουν εις πέρας όλα τα καθήκοντά τους, γιατί έχουν ευθύνη και για άλλα θέματα πέραν της επαγγελματικής καθοδήγησης των μαθητών, με αποτέλεσμα να μην ικανοποιούν τις ανάγκες των μαθητών σε αυτόν τον τομέα. Πιστεύουμε ότι πρέπει να ενημερώνονται συνεχώς, να επιμορφώνονται και να είναι σε θέση να κατευθύνουν τους μαθητές στη καλύτερη επαγγελματική πορεία. Πρέπει επίσης να αυξηθεί ο αριθμός τους. Ειδικότερα τώρα με τις συνεχείς αλλαγές στα νέα αναλυτικά προγράμματα, ο ρόλος τους είναι καταλυτικός.

1. Στην Έκθεση ΕΚΟ Πάφου, 6ης θητείας, 2014: «Η Διαφάνεια και η Ευθύνη των Κρατικών Φορέων να αναμείξουν την Κοινωνία των Πολιτών την διαδικασία της Κοινωνικής Αλλαγής» τονίστηκε ότι είναι σημαντική  η ανάπτυξη της παιδείας, αφού αυτή αποτελεί και το φυτώριο των αυριανών κρατικών φορέων. Η υφιστάμενη τεχνοκρατική παιδεία θα πρέπει να εξελιχθεί μέσω των κατάλληλων σχολικών προγραμμάτων σε ανθρωπιστική παιδεία, η οποία θα έχει ως κύριο στόχο την καλλιέργεια χαρακτήρων, οι οποίοι θα διαπνέονται από ηθικές αξίες και ιδανικά όπως αυτά της ελευθερίας και της δημοκρατίας, και θα διαπλάσουν ενεργούς δημοκρατικούς πολίτες που θα χαρακτηρίζονται από ομοψυχία, διαλλακτικότητα και εγρήγορση συνείδησης. Μέσω αυτών των βημάτων θα μπορούσε να ευδοκιμήσει μια παιδαγωγούσα μορφή της σύγχρονης κοινωνίας, που θα παρέχει κοινωνικά προγράμματα στήριξης και επανένταξης των ευπαθών ομάδων παιδιών στο κοινωνικό σύνολο. Το Υπουργείο Παιδείας οφείλει να προχωρήσει σε αυτές τις αλλαγές, να καλλιεργήσει τη εθελοντική συνείδηση από νεαρή ηλικία και παράλληλα να εφαρμόζει στην πράξη την ιδέα της εθελοντικής προσφοράς. Με αυτόν τον τρόπο οι μαθητές θα αναμειχθούν ενεργά στα ζητήματα της κοινωνίας μας, θα μάθουν να αναπτύσσουν πρωτοβουλίες και να συμμετέχουν σε ουσιαστικές δραστηριότητες.

Συμπεραίνουμε λοιπόν, πως η παιδεία πρέπει να μην εστιάζει μόνο στον γνωσιολογικό τομέα αλλά και σε άλλους τομείς, μέσα από τους οποίους πλάθονται Άνθρωποι με ήθος, οικουμενικές αξίες, πολιτική και εθνική συνείδηση. Το σύστημα παιδείας πρέπει να ανανεωθεί και να εκσυγχρονιστεί. Μόνο μέσω της σωστής παιδείας τα παιδιά θα μάθουν να συμπεριφέρονται, να αντιμετωπίζουν τα προβλήματα, να πηγαίνουν ενάντια στη διαφθορά και να υπερασπίζονται τα δικαιώματα τους.

Η μορφή της παιδείας παραμένει η ίδια για πολλά χρόνια και ήρθε ο καιρός να αλλάξει και να γίνει πιο ανθρώπινη, πιο φιλική και πιο ολοκληρωμένη, έτσι ώστε να δημιουργεί νέους έτοιμους να ενταχθούν στην κοινωνία μας, η οποία έχει να αντιμετωπίσει πολλά προβλήματα στην σύγχρονη εποχή.

1. Στην Έκθεση ΕΚΟ Πάφου, 7ης θητείας, 2015: «Επένδυση στο Παιδί: Ψυχαγωγία» προτάθηκε η διοργάνωση αθλητικών ημερίδων στα σχολεία σε τακτική βάση και άλλων  αθλητικών και ψυχαγωγικών εκδηλώσεων, που θα προάγουν το «ευ αγωνίζεσθαι», αλλά και θα προσφέρουν ταυτόχρονα υγιή ψυχαγωγία.

Ζούμε σε μια εποχή όπου η καθιστική ζωή αποτελεί το μεγαλύτερο κομμάτι της καθημερινότητας. Το κράτος, αν προωθήσει οργανωμένα τον αθλητισμό στα παιδιά, θα καλλιεργήσει ένα υγιή τρόπο, τον οποίο θα υιοθετήσουν οι περισσότεροι για όλη τους τη ζωή.

Ο αθλητισμός αποτελεί ένα εξαιρετικό εργαλείο διάπλασης χαρακτήρων και ταυτόχρονα γυμνάζει το σώμα. Επίσης, ψυχαγωγεί και εκτονώνει το παιδί, το οποίο δεν θα καταφεύγει σε τρόπους εκτόνωσης οι οποίοι δεν είναι σωστοί. Αν τα σχολεία αρχίσουν να διοργανώνουν τακτικές αθλητικές ημερίδες και αθλητικές εκδηλώσεις τα αποτελέσματα θα είναι πολύ ευεργετικά για το μαθητή.

Τα σχολεία δεν πρέπει να εστιάζουν μόνο στη γνώση μέσω κάποιων συγκεκριμένων θεωρητικών και πρακτικών μαθημάτων, αλλά να εστιάζουν στην γνώση μέσω του αθλητισμού, η οποία έχει να προσφέρει σωματικά και πνευματικά οφέλη στον μαθητή.

Μετά την μείωση των ωρών διδασκαλίας της Φυσικής Αγωγής και της εισαγωγής της θεωρίας, η φυσική δραστηριότητα του μαθητή έχει περιοριστεί πολύ. Γι αυτό θεωρούμε πολύ σημαντική την εισαγωγή του αθλητισμού σε μεγαλύτερο βαθμό.

Ταυτόχρονα πρέπει να προωθηθούν υγιείς τρόποι ψυχαγωγίας και στον ελεύθερό μας χρόνο, εκτός σχολείου. Αν προωθήσετε την εισήγηση μας, να μπορούμε να έχουμε λόγο οι ίδιοι για την ψυχαγωγία μας, θα έχουμε τη δυνατότητα να διασκεδάζουμε με εκδηλώσεις και δραστηριότητες που μας ευχαριστούν και θεωρούμε παραγωγικές. Πώς θα επιτευχθεί αυτό; Όπως έχουμε ήδη ζητήσει, καλό θα ήταν να είχαμε αντιπροσώπους στο Συμβούλιο του ΘΟΚ, στον ΚΟΑ, σε μουσικές οργανώσεις για να παρουσιάζαμε τις προτάσεις μας και να υπάρχει η δυνατότητα να προωθηθούν άμεσα. Επίσης θα πρέπει να λάβετε υπόψη ότι πολλά παιδιά από εμάς δεν έχουν την οικονομική δυνατότητα να παρακολουθούν θεατρικές παραστάσεις, συναυλίες, αθλητικές οργανώσεις και θα ήταν σωστό, κατά την άποψη μας, να δίνονται με μειωμένο κόστος ή δωρεάν τα εισιτήρια στα παιδιά χορηγημένα από το κράτος, για να έχουν όλοι ίσες ευκαιρίες στην υγιή ψυχαγωγία που αποτελεί μέρος και της ανθρωπιστικής Παιδείας.

Συνοψίζοντας τα παραπάνω, θεωρούμε ότι όλοι έχουμε την ίδια άποψη, ότι η εκπαίδευση, ο αθλητισμός και η ψυχαγωγία του παιδιού αποτελούν αναπόσπαστα κομμάτια της ζωής του, τα οποία πρέπει οπωσδήποτε να λειτουργούν σωστά, διότι οι συνέπειες που μπορεί να υπάρξουν, εφόσον υπάρχουν προβλήματα, είναι δυσμενείς και ποικίλουν.

Γι αυτό τον λόγο θέλουμε να μάθουμε ποιες από τις εισηγήσεις μας τροχοδρομήθηκαν για να υλοποιηθούν άμεσα, και αν όχι να σας τονίσουμε ότι θεωρούμε αναγκαίο να λάβετε υπόψη με σοβαρότητα αυτές τις εισηγήσεις και να πράξετε αναλόγως, έτσι ώστε να τις υλοποιήσετε. Αν αυτές γίνουν πραγματικότητα, τότε τα παιδιά θα ζούμε σε ένα περιβάλλον καλύτερο και θα έχουμε στη διάθεσή μας εφόδια κατάλληλα, έτσι ώστε να ολοκληρωθούμε ως προσωπικότητες και ως μελλοντικά μέλη του κοινωνικού συνόλου. Ζητάμε λοιπόν τη βοήθεια των αρμόδιων φορέων για να φέρουν εις πέρας αυτά που προαναφέρθηκαν.

Σας ευχαριστούμε πολύ για την προσοχή σας.

**Παιδοβουλευτές ΕΚΟ Πάφου** (αλφαβητικά):

Αγάθη Νικολάου

Αθανασία Βασιλείου

Αλέξανδρος Παπαδόπουλος

Δήμητρα Χ”Κωστή

**Αναπληρωτές**

Ιωάννα Παπανδρέου

Λευκή Λαζάρου

Νικόλας Τσαγγάρη

**Συντονίστριες ΕΚΟ Πάφου:**

Δήμητρα Σιέλη

Παυλίνα Παύλου